b'\n_START_ARTICLE_\nVrejlev Kloster\n_START_SECTION_\nEtymologi\n_START_PARAGRAPH_\n(1253 Wreeluf cloesteer. 1. led m\xc3\xa5ske afledt af mandsnavnet i gammeldansk *Wr\xc3\xa6ki, jf. f\xc3\xb8r 1268 Wr\xc3\xa6lehf. 2. led -lev), hovedg\xc3\xa5rd, (s\xc3\xa6deg\xc3\xa5rd)\n_START_SECTION_\nHistorie\n_START_PARAGRAPH_\nVrejlev Kloster var indtil reformationen et nonnekloster af pr\xc3\xa6monstratenserordenen. \xc3\x85ret for dets oprettelse er ukendt, men man har l\xc3\xa6nge formodet at det var grundlagt som datterkloster af munkeklosteret B\xc3\xb8rglum kloster, hvorfra en broder 1215 var sendt til Rom for visse anliggenders skyld og n\xc3\xa6ste \xc3\xa5r fra ordenens hovedkloster i Pr\xc3\xa9montr\xc3\xa9 medbragte en p\xc3\xa5mindelse om ikke at optage s\xc3\xb8stre. Formentlig har Vrejlev Kloster ikke da v\xc3\xa6ret oprettet, men 1254 var klostret i funktion. 1268 bet\xc3\xa6nkes det i et testamente sammen med andre klostre. _NEWLINE_Denne historie passer dog d\xc3\xa5rligt med kirkens dav\xc3\xa6rende form, som man stadig kan finde spor af i sokkel og murv\xc3\xa6rk, viser et langt kor med plads til kannikerne i kirkens \xc3\xb8stre ende, mens der har v\xc3\xa6ret indgang til et nonnepulpitur i den modsatte ende . Med udgangspunkt i de  konklusioner har der med stor sandsynlighed v\xc3\xa6ret oprettet en dobbeltkloster p\xc3\xa5 stedet i f\xc3\xb8rste omgang, som sidenhen blev til et nonnekloster. Givetvis ifm. med at oprettelse af klosteret i B\xc3\xb8rglum.   _NEWLINE_I spidsen for nonnerne stod en priorinde; af disse n\xc3\xa6vnes Cecilie 1335, Anne Poulsdatter 1508-36. En prior administrerede klosterets gods, formentlig oftest en munk fra B\xc3\xb8rglum kloster; af disse n\xc3\xa6vnes Niels 1340, Jon Jensen (-1457) omkring 1420, Anders Jepsen 1451, Mads omkring 1461, Niels Nielsen 1462, Anders samme \xc3\xa5r, Niels Nielsen (Banner) (-1479), Peder Bang 1483-84 og Poul Andersen 1502-08. Flere af priorerne boede p\xc3\xa5 B\xc3\xb8rglum kloster. _NEWLINE_Klosteret samlede sig ikke de store godsm\xc3\xa6ngder, men ejede dog af st\xc3\xb8rre g\xc3\xa5rde Gerndrup, G\xc3\xa5rdbo (Horns hrd.), Hesselholt, Lindholt, Pileg\xc3\xa5rd, Sindholt, \xc3\x85benterp, Agdrup, Gr\xc3\xa6shede, Tj\xc3\xa6ret (nu R\xc3\xb8nnovsholm) og Lie. 1487 og 1489 siges det, at klosteret ejede H\xc3\xa6strup Kirke. Ved reformationen inddroges klosteret under kronen, allerede p\xc3\xa5 Frederik 1.s tid havde b\xc3\xb8rglumbispen Stygge Krumpen det i v\xc3\xa6rge; Skipper Clement forlenede det til Klaus Iversen (Dyre), men efter hans kortvarige regimente bestyredes Vrejlev p\xc3\xa5 kongens vegne af en foged.\n_START_SECTION_\nBygninger\n_START_PARAGRAPH_\nDele af klosterets bygninger indg\xc3\xa5r i det nuv\xc3\xa6rende anl\xc3\xa6g, hvis nordfl\xc3\xb8j er et toetagers senmiddelalderligt stenhus (opf\xc3\xb8rt omkring 1200). Nordfl\xc3\xb8jen var i \xc3\xb8vrigt sydfl\xc3\xb8j og hovedbygning i det gamle klosteranl\xc3\xa6g. Vestfl\xc3\xb8jen er efter en brand i 1914 genopf\xc3\xb8rt i middelalderlig stil med et t\xc3\xa5rn ved sydgavlen og en lav udl\xc3\xb8berfl\xc3\xb8j mod vest. Kirken, oprindelig romansk med tre skibe, ombyggedes i senmiddelalderen til en toskibet gotisk hallekirke med vestt\xc3\xa5rn.'